  Майя Бывальцева Куартолэзь пумын Москваын ортчем дуннелэн туала пятиборьея чемпионатэзлы йылпумъянъёсъя, Удмуртиын вордскем Максим Кустов олимпи лицензи басьтӥз. Озьыен, солэн Рио-де-Жанейроын Олимпи шудонъёсын Россилэсь данзэ утьыны эрикрадэз вань. Сое валаны луэ Туала пятиборьея калыккуспо огазеяськонлэн 1-тӥ инвожое шараям дунневыл рейтингезъя. Ортчем ӵошатсконъёсын 24 аресъем Максим Кустов нимаз первенствоын 7-тӥ инты басьтӥз, командаен зачётын «азвесь» утӥз. Улосчимы сяна, со вожвылъяськонъёсын олимпи лицензи басьтӥз Анна Буряк. Но со уг вера на, спортсменъёс Бразилие Олимпи шудонъёсы мынозы шуыса. Кун отчы кык пиосмуртэз но кык нылкышноез лэзьыны быгатэ. Нош та амалын азьветлӥсьёс луо Александр Лесун, Егор Пучкаревский, Доната Римшайте но Гульназ Губайдуллина. Соос олимпи быръёнъёсты 2015-тӥ арын Европалэн но дуннелэн чемпионатъёсаз ортчизы. Но 2016-тӥ арын Москваын дуннелэн чемпионатаз Егор Пучкаревский лодӥгазэ зол шуккиз. «Мон малпасько, мыныны кулэ Пучкаревский. Со шуккиськемын, туж секыт вакытэз, но дасяськонъя сыӵе радлык кылдытыны кулэ, кудӥзъя со быгатоз Олимпи шудонъёслы дасяськыны. Ваньмыз солэсь потэ. Со дыре ик мон малпасько, та югдур Кустов понна умой луонлык. Толэзь ортчыса, куке Егорлэсь бинетсэ куштозы, валамон луоз, кин мыноз Риое. Дыр вань», — вераз журналистъёслы Россиысь Туала пятиборьея федерацилэн нырысетӥ вице-президентэз Дмитрий Сватковский. Олимпи шудонъёс 5–21 гудырикошконэ ортчоз. Россиысь Туала пятиборьея федераци спортсменъёслэсь нимъёссэс вералоз инвожо пумозь. Пятиборецъёс кык комплект медальёс понна вожвылъяськозы -воргоронъёс но нылкышноос пӧлын нимаз зачётын. 7–9 инвожое Россилэн туала пятиборьея чемпионатэз ортчоз. ВАТСАН Туала пятиборье (яке пентатлон) — спортысь вить амалъёсъя ӵошатскон: конкур (могӟетъёсын 350–450 метр дистанциез вал вылын ортчон), фехтование (шпагаен), ыбылӥськон (10 метр кемысен 15 мишеньёс шоры), бызьылон (3 иськем), уян (200 метр эркын амалэн). Тегъёс: Спорт Ижкар Москва Олимпиада Удмуртия Россия  